PostNet op hol oor reptiele in pakkiesEen van die akkedisse wat uit die pakkies gered is (Foto: South African Wildlife Rehabilitation Center/Facebook) ŉ PostNet-tak in Pretoria moes vandeesweek plaaslike slangvangers kontak toe ŉ pakkie, wat vir KwaZulu-Natal bestem is, verdagte inhoud bevat het. Die Suid-Afrikaanse natuurrehabilitasiesentrum sê die oproep om bystand het onder die aandag van die WhatsApp-groep van Pretoria se slangverwyderingsgroep gekom en een van die toegewyde, toegelate reddingsbeamptes, het die PostNet-perseel besoek. “Die inhoud van die verdagte pakkies het verskeie individueel verpakte reptiele bevat, insluitend die beskermde groot gordelakkedis, ook bekend as ŉ sonkyker of ouvolk. Dié manjifieke reptiele is baie gesog in die troeteldier- en tradisionele medisynehandel – plaaslik en oorsee.” Alhoewel die spesie as “kwesbaar” aangedui word, word hulle steeds onwettig geoes deur stropers. “Die spesie word beskerm onder die Wet vir Bedreigde of Beskermde Spesies (ToPS). Die onwettige besit van enige van dié spesies vereis inhegtenisneming, omdat die oortreding reeds ŉ boete vir ŉ oortreding van dié aard oorskry.” ŉ Strafregtelike ondersoek is van stapel gestuur en die oortreders sal in die hof moet verskyn. Die pakkie het ook sommige Van Dam- gegordelde akkedisse (van die familie Cordylidae) bevat. Dié spesie is skedule II op die konvensie oor die internasionale handel in bedreigde spesies (Cites). “Ons reddingsbeampte het vinnig gereageer en hulp ontbied toe sy besef wat die omvang is van dit wat sy moet hanteer. Lede van die Gautengse departement van landbou en landelike ontwikkeling en natuurbewaring in Gauteng is ontbied. Terwyl daar vir owerhede gewag is, het die sender van die pakkie weer by die PostNet-tak opgedaag. Hy is gekontak oor ŉ slang wat uit een van sy pakkies ontsnap het.” Volgens die natuurrehabilitasiesentrum was daar ŉ rumoer toe die verskeie rolspelers (wat ontbied is) saamgespan het om die verdagtes aan te keer. “Ons reddingsbeampte het met die reptiele weggekruip totdat owerhede by die toneel aangekom het. Die twee verdagtes is in hegtenis geneem.” Die nodige regstappe is geneem en reëlings is getref om die sender se perseel deeglik te deursoek. “Die soektog het nog verskeie onwettige diere opgelewer. Dit sluit verdere ToPS-spesies in, waaronder ŉ jong gewone luislang en brulpaddas in. Daar is ook beslag gelê op ŉ boomslang, likkewane, verkleurmannetjies en ander reptiele.” Die verdagtes staan ook tereg op aanklag dat hulle diere op só manier wou vervoer of stuur. Indien die verdagtes skuldig bevind word, kan hulle ŉ boete van R10 miljoen en/of tronkstraf van 10 jaar opgelê word.